
În Scobinţi arheologii au descoperit o aşezare veche 
de 5000 de ani cu Google Earth și lasere 
 
de Conf. univ. dr. George V Grigore 
 
Arheologii au reluat cercetărileîn această locație în baza unor 
indicii aerofotografice de acum 70 de ani. Astfel, la Scobinți s-a 
descoperit o așezare fortificată întinsă pe zeci de hectare, veche de 
aproximativ 5.000 de ani, ce poate revoluționa întreaga istorie 
cunoscută. Comuna Scobinți (în trecut cunoscută ca Bădeni) se află 
în județul Iași și este formată din 
satele Bădeni, Fetești, Scobinți (reședința), Sticlăria și Zagavia. 
Așezarea preistorică a fost găsită la doar câteva zeci de kilometri 
de Iași, și 7 km de Hârlău. Echipa de cercetători a fost condusă de 
profesorul Vasile Cotiuga, coordonatorul Platformei Arheologice 
ARHEOINVEST de la Universitatea Alexandru Ioan Cuza din Iași. 
„Este vorba, cel mai probabil, de o așezare fortificată uriașă, ce se 
întinde pe o suprafață de peste 40 hectare, descoperităîn zona 
comunelor ieșene Scobinți și Ceplenița. Aceasta datează, cel mai 
probabil, din Epoca Bronzului (aproximativ 3.000 î.Hr.) sau de la 
începutul Epocii Fierului (aproximativ 1.000 î.Hr.). Este foarte 
interesant ce am descoperit și vreau să vă spun că sunt imagini 
secrete făcute din avion de Armata Română asupra acestei așezări 
încă din anii 1950, care, însă, au fost secrete până după 1990”, 
dezvăluie arheologul Vasile Cotiuga.Ultima descoperire arheologică a 
cercetătorilor de la Universitatea Cuza reprezintă un moment ce poate 
revoluționa întreaga istorie a României. Dispunând de o aparatură 
ultramodernă, echipa de la ARHEOINVEST a trecut, deja, la 
investigarea uriașei așezări fortificate, veche de aproximativ 5.000 ani, 
găsită pe dealurile din comunele ieșene Ceplenițași Scobinți. „Am 

început deja prospecțiunile în această zonă arheologică cu ajutorul 
aparaturii noastre. În condițiile în care dispunem de o tehnologie 
ultramodernă, am trecut la cercetări pentru a constata, la fața locului, 
ce se găsește în această zona. Doar la o primă vedere am și găsit o 
serie de fragmente ceramice preistorice și, pe măsură ce vom înainta 
cu munca noastră, sunt convins că vom găsi și urme de fier. Poate fi 
începutul uneia dintre cele mai mari descoperiri arheologice la care 
am participat. Este vorba despre un areal uriaș pe care trebuie să-l 
cercetam și, cu ajutorul măsurătorilor, după ce vom prelucra datele, 
vom putea spune cu exactitate cu ce avem de-a face”, mai spune 
Cotiuga. „Este vorba de o incinta mare de 40 de hectare”, spune 
arheologul ieșean, „...cu două porți mari de intrare. Se poate vedea și 
pe Google Earth”. Potrivit lui Vasile Cotiuga, care a făcut mai multe 
prospecțiuni în zonă, fortificația esteînconjurată de un zid construit din 
pământ (tip „val”) la care se adaugă un șanțși o palisadă. Mai multe 
informații ofera imaginile aeriene obținute grație tehnologiei moderne: 
Google Earth, dar și camerele montate pe drone, au venit în ajutorul 
arheologilor români.Reconstituirea cetății ar putea contribui la 
deslușirea misterului. Cercetătorul științific Andrei Asăndulesei își 
propune să facă o machetă a acesteia folosind cea mai modernă 
tehnologie în domeniu, pe bază de laser. Este vorba de un scanner laser 
care poate reproduce extrem de exact orice obiect sau clădire peste care 
trece raza laser, la o rezoluție de 5cm pe 5 cm. „Obținem o reproducere 
fidelă a fortificației respective la scara 1 pe 1”, explică cercetătorul 
ieșean. Iar această machetă tridimensionalăîn mărime naturală nici nu 
ocupă loc decât pe harddiskul unui calculator. Andrei Asăndulesei 
spune că scanarea laser ar putea fi folosităși pentru salvarea, cel puțin 
virtuală, a clădirilor monument istoric amenintate cu distrugerea. Satul 
Scobinți este așezat pe coasta estică a Dealului Basaraba, în dreapta 
văii Bahluiului, cuprinzând toată partea de vest a Dealului lui 
Vodă.Vechimea așezării se pierde în negura veacurilor. Astfel, pe 
versantul nord – vestic al „Muntelui lui Vodă”, s-au descoperit resturi 
de vase din secolul al IV –lea și din feudalismul dezvoltat(sec. XV – 

XVI), iar în sud-estul satului, în zona „La Lutărie”, fragmente 
ceramice din fazaHorodiște-Foltești. Dealul lui Vodă este pomenit în 
documente din 1541 și 1551 ca „dealul voievodului”, pantele sale 
fiind acoperite de viile aparținând domnitorilor moldoveni. Totuși, 
vechimea așezării este cu mult mai veche, deoarece pe acest deal se 
află ruinele unei cetăți geto-dacice cu sistem de apărare.În partea 
nordică a Dealului Basaraba, s-au găsit fragmente ceramice din 
neolitic și din feudalismul dezvoltat(sec. XVI-XVII). La poala nordică 
a dealului, întâlnim urme ale unei cetăți geto-dacice cu sistem de 
apărare.Localitatea Scobiți este o așezare veche, atestată documentar 
în 1665, când Duca Vodă întărește lui Pavăl Contăș, al treilea logofăt, 
stăpânirea peste satul Scobinți „care acum se numește Dialul lui Vodă 
care iaste între târgul nostru Cotnari și între Tg. Hîrlău”. În partea de 
apus a Dealului lui Vodă, se găsește Balta Stîrcioaei, ce-și trage 
numele astfel: la 1667, Maria Stîrcea, văduva lui Isac Stîrcea, 
dăruiește 3 fălci de vie la Cotnari „în dealul lui Vodă.Denumirea 
satului Scobinți vine de la așezarea satului într-o depresiune, sub 
formă de scobitură, afirmație realizată și de scriitorul Aurel Leon, cu 
prilejul deschiderii la Scobinți a unei expoziții de pictură a pictorului 
Dan Hatmanu. Denumirea așezării, după tradiția locală, provine de la 
un ucrainean, Skobie, Skoba sau Skoban, care a fost adus de boierii 
moldoveni pentru unele munci care cereau o calificare superioară, sau 
era unul dintre oștenii creștini rămași pe frumoasele plaiuri moldave, 
după luptele purtate împotriva păgânilor. Satul a existat și pe vremea 
lui Ștefan cel Mare, deoarece Drumul domnesc, dintre Cotnari și 
Hîrlău, trecea și prin Scobinți. Dovada este dată de existența unor 
beciuri, crame, locuințe din piatră și cărămidă din partea de sud a 
Dealului voievodului. Unii cercetători au afirmat că platoul Dealului 
lui Vodă ar fi adăpostit chiar o curte domnească din perioada 
înfloritoare a marelui domn. Apropierea de drumul vinului a 
determinat descoperirea unor tezaure numismatice în 
Scobinți(formate, mai ales, din groși polonezi) și în cătunul 
Zvarici(aici, s-au descoperit ducați moldovenești, cu cap de zimbru, 

din timpul domnitorilor Alexandru cel Bun și Ștefan cel Mare). 
Aceeași preocupare spre comerț o întâlnim câteva secole mai târziu, la 
19 august 1926, când Leizer Barat, unul din numeroșii negustori evrei, 
își înscrie firma de comerț cu cereale. Satul Scobinți este menționat și 
la 1740, când ia ființă un schit, numit Mitoc, apoi Dealul lui Vodă. 
Această atestare dovedește că masivul viticol intrase în proprietatea 
Mănăstirii Neamț, care înființase aici un schit. Ctitorul acestui loc de 
închinăciune a fost monahul Sofronie. Schitul avea o moară de apă și 
un iaz, dispunând și de pădurile din jur, care se întindeau și peste 
actualul cătun Zvarici. Locul vechiului lăcaș de cult era în cimitirul 
bisericii sătești, întemeiată, în anul 1850, de Șerban Cantacuzino. 
Forma bisericii este de cruce, cu altar semicircular, cu cornișe și cu 
ferestre dreptunghiulare, fără ornamentație și fără turlă. „Dealul 
voievodului”, „Dealul domnesc” sau „Dealul lui Vodă”, cum îl găsim 
des menționat în documente, era locul unde domnia avea rezerva sa 
pentru vii, multe suprafețe fiind dăruite „slugilor credincioase”. De 
asemenea, găsim menționat în documentele de vânzare a unor vii pe 
colinele Cotnarilor „în rînd cu Vodă”, adică vecine cu viile 
domnitorului. În anul 1756, domnitorul Mihai Racoviță întărește 
Mănăstirii Neamț stăpânirea peste „o prisacă din Dealul lui Vodă cu 4 
fălci de vie, cu cramă și pivniță dăruite de mitropolitul Varlaam. O 
situație din 1830, întocmită de ispravnicul ținutului Hîrlău pentru 
„suma pogoanelor de vie din podgoria Cotnari”, spre a se stabili 
producția aproximativă și, în raport cu aceasta, suma banilor 
vădrăritului, ne dă următoarele suprafețe ocupate cu vii, pentru satul 
Scobinți:„198 pogoane viile țărănești, 80 pogoane cele boierești”, de 
unde se scoteau, conform „Catagrafiei vedrelor viilor ce să arată mai 
gios, a tahminului vădrăritului în anul 1830”, „3120 vedre – locuitorii 
de la Scobinți și 4000 vedre – viile boierești de la Scobinți”.Pe Dealul 
lui Vodă a existat o vie boierească, cuprinzând câteva zeci de hectare, 
în partea de est a dealului, proprietate a boierului Barbu din Scobinți, 
prin anii 1915-1916, al cărei paznic era un oarecare Bucovineanu, a 
cărei soție se numea Antemica. Pe vârful dealului, se găseau bucăți de 

mică, iar în partea de sud a dealului era o conductă de ceramică ce 
aducea apa de la casa apelor din pădurea și dealul Basaraba la curtea 
boierească. Locuitorii așezării provin din oameni aduși să muncească 
pe pământurile dregătorilor domnești, apoi ai mănăstirii. În 1859, erau 
un număr de 155 capi de familie, cu 705 suflete. Trei decenii mai 
târziu, în 1889, s-a înființat o școală, la care erau înscriși un număr de 
53 școlari. Din aceeași perioadă, este atestată existența unei mori de 
aburi. În timpul mandatului lui Spiru Haret la Ministerul Instrucțiunii 
Publice, s-a construit un nou local de școală, ce funcționează și astăzi, 
pentru elevii din învățământul de patru ani(primar). Pe locul schitului 
din 1740, s-a ridicat, în 1975, o troiță, prin contribuția familiei 
Candalea Constantin și Aglaia. În jurul fostului schit, se află cimitirul 
parohial. La 100 m spre nord, în 1850, s-a construit, de către Mihail 
Cantacuzino-Pașcanu, actuala biserică, zidită din piatră și cărămidă, cu 
hramul „Tuturor Sfinților”. Din datele statistice cu privire la așezarea 
satului Scobinți, reiese că, în 1888, era sat component al comunei 
Bădeni, dar centru de reședință. Reședința a fost mutată, câțiva ani 
mai târziu, în satul Bădeni, până în anul 1934, când satul Scobinți 
revine sat de reședință. Populația a crescut constant de la 947 
locuitori, în anul 1912(1143 în 1930, 1636 în 1977) la aproximativ 
1830 locuitori în anul 2009. Satul Scobinți cuprinde și cătunul Zvarici. 
Iată cum din spațiu se desenează altfel istoria noastră veche, 
devoalând cetăți și fortificații altfel nevăzute la nivelul solului. 
Sperăm că investigațiile arheologice să aducă la lumină și artefactele 
ascunse încă în tina mileniilor. 
 
Surse: harlau625.worldpress.com; arheoinvest.uaic.ro; 
enciclopedia-dacica.ro; archaeoheritage.ro; bzi.ro  

